kardosdrur/scandi-wiki huggingface dataset:
August Barlach

Jacob August Georg Barlach (1822 i Flensborg – 1861 sammesteds) var en slesvigsk maler og litograf.

Han var søn af blikkenslager O. Barlach, kom i malerlære hos Claus Christian Tilly i København, blev optaget på Kunstakademiet i oktober 1838 og vandt den lille sølvmedalje i marts 1845. Barlach udstillede på Charlottenborg Forårsudstilling fra 1845 til 1850 (4 gange med 6 værker) og på Kungliga Akademien för de fria konsterna i Stockholm 1850 (to genrebilleder).

I 1846 blev han medarbejder på Jørgen Sonnes frise til Thorvaldsens Museum. Han tegnede alle Sonnes studietegninger op i naturlig størrelse og udførte billedrækken mod kanalen 1847-48 sammen med F.C. Lund, og billedrækken på bagfacaden i 1850 sammen med Jacob Hallager.

Barlach udførte portrætter og genrebilleder, lagde sig efter litografien og udførte mange litograferede portrætter. 1854 forlod han hovedstaden og bosatte sig i sin fødeby, hvorfra han 1856 for sidste gang sendte et litograferet portræt til København til trykning hos hos I.W. Tegner & Kittendorff. Sine sidste leveår virkede han desuden som fotograf og åbnede ca. 1860 atelier i Flensborg.

Værker 

 Interiør med dame og herre ved et tebord (1850, solgt som lot nr. 888 på Bruun Rasmussen Kunstauktioner nr. 10, 8. august 1991)
 Portræt af Gottfried Johan Nerong (1854, Museumsberg Flensburg)
 Portræt af dennes hustru Christiane Helene Nerong (1854, Museumsberg Flensburg)
 Moder og barn (forhen i Johan Hansens samling)
 Kysten ved Capri (solgt som lot nr. 284, Kunsthaus Lempertz, Köln, 23. november 1977)
 Interiør med soldat, der reparerer sin uniform (solgt som lot nr. 1063 på Bruun Rasmussen Kunstauktioner nr. 1203, 18. januar 2012)
 Dittmann und Jensens Eisengisserei in der Neustadt, Flensburg (litografi)
Grafik i Den Kongelige Kobberstiksamling, og tegninger fandtes tidligere i Kunstforeningens eje

Kilder 
 

Personer fra Flensborg
Malere fra Danmark
Litografer fra Danmark
Fotografer fra Danmark
Danskere i 1800-tallet
Christian Sparre

Christian Herman Sparre (30. juli 1859 i Høland - 30. november 1940 i Portland, USA) var en norsk admiral, søn af Ole Jacob Sparre. 

Han blev student 1875, gik 1878 ind på Søkrigsskolen, blev 1894 kaptajn, 1899 chef for Søkrigsskolen, 1900 kommandørkaptajn, november 1900-december 1901 statsråd; senere viceadmiral, kommanderende admiral og chef for Marinestyrelsen. I slutningen af 1880'erne og begyndelsen af 1890'erne holdt han i alle landets byer foredrag om forsvarssagen og udredede tillige i dagspressen og i tidsskriftlitteraturen forskellige herhen hørende spørgsmål. En vidtrækkende betydning for genrejsningen af det norske søforsvar tillægges fra sagkyridigt hold hans i "Nyt Tidsskrift" maj 1895 indrykkede afhandling: Hvorledes skal vi faa vort Søforsvar i Orden? 

For at dømme i en mellem Sparre og admiralstabens chef, kontreadmiral Børresen, i længere tid gående strid om forskellige tjenestespørgsmaal (Admiralstriden) nedsatte Stortinget 1909 en voldgiftsret, som 17. december samme år afsagde sin kendelse. Som følge af denne søgte Sparre 1910 afsked som kommanderende admiral og overgik til stillingen som chef for 1. sømilitære distrikt; admiral Børresen trådte à la suite i marinen. Sparre var 1913—18 stortingsmand for Venstre fra Horten. I 1918 tog han afsked fra sin militære stilling. Under pseudonymet Fredrik Viller har han udgivet en række romaner i Conan Doyles stil.

Kilder 

 

Admiraler fra Norge
Stortingsrepræsentanter fra Venstre (Norge)
Romanforfattere fra Norge
Nordmænd i 1800-tallet
Nordmænd i 1900-tallet
Tullianum

Tullianum (senere Mamertinerfængslet) var et fængsel midt i  Rom i Romerriget. Fængslet lå på den nordøstlige side af Kapitol-højen med front mod Curiaen og Nervas, Vespasians og Augustus fora. I dag står San Giuseppe dei Falegnami-kirken på grunden. 

Fængslet menes bygget mellem 640 og 616 f.Kr.

Kendte fanger 
Den galliske hærfører Vercingetorix sad fængslet fem år fra 51 til 46 f.Kr. i Tullianum, før han blev offentligt henrettet.
 
I 55 e.Kr. blev apostlen Paulus angiveligt arresteret i Jerusalem og sendt til Rom. Han sad fængslet i Tullianum til år 64 eller 67 e.Kr.

Efter branden i Rom i 64 e.Kr. beodrede kejser Nero apostlen Sankt Peter fængslet. Han sad i Tullianum, og der sprang ifølge legenden en kilde frem som Peter døbte sine to fangevogtere i, inden han blev henrettet.

Kilder 

Rom
Romerriget
Apostlen Paulus
Fængsler, fangelejre og lignende
WhatsApp

WhatsApp er en internetafhængig softwareapplikation udviklet til smartphones. Ud over sms-funktionen, kan applikationen også bruges til at danne gruppechat, sende billeder, video- og lydmediebeskeder imellem brugerne af WhatsApp. Applikationen er tilgængelig til iPhone- og Androidsmartphones.

WhatsApp Inc. blev grundlagt i 2009 af Brian Acton og Jan Koum, begge fra Yahoo!, og hører hjemme i Silicon Valley.

Applikationen konkurrerer med en række asiatisk-baserede sms-tjenester (ligesom LINE, KakaoTalk og WeChat). I oktober 2011 rundede man en milliard daglige beskeder og tallet var fordoblet i april 2012. 10 milliarder blev nået i august 2012.

Financial Times sammenligner WhatsApps effekt på markedet for sms-beskeder, med Skypes ditto for fastnettelefoni.

Applikation er freeware, og efter installationen er der ingen ekstra omkostninger i form af f.eks. abonnement eller forbrugsafregning. Dette hænger sammen med at trafikken anvender telefonens internetforbindelse gennem mobilnetværket eller Wi-Fi.

Ved installationen af WhatsApp opretter man en brugerkonto med oplysning af e-mailadresse og telefonnummer. Ud fra brugertelefonens adressekartotek, foretager applikationen en søgning i brugerdatabasen for at finde sammenfaldende numre.

Facebook opkøbte WhatsApp i 2014 for ca. 16 mia. dollars, herunder 4 milliarder dollars kontant og ca. 12 milliarder dollar af Facebook-aktier. Aftalen giver også mulighed for yderligere $ 3 milliarder i betingede aktier, der ydes til WhatsApp grundlæggere og medarbejdere der vil blive optjent over fire år efter lukning.

Kontroverser 
Datatilsynet i Irland, hvor Facebook har europæisk hovedkontor, gav i september 2021 WhatsApp i en bøde på 225 millioner euro (svarende til knap 1,7 milliarder kroner) for ulovligt at have delt brugeroplysninger med andre selskaber ejet af Facebook og for ikke at have gjort deres brugere tilstrækkelig opmærksom på hvordan oplysningerne blev anvendt. WhatsApp kaldte bøden ude af proportioner og har indbragt afgørelsen for de irske domstole.

Kilder

Eksterne henvisninger 
 Officiel hjemmeside 

Sociale medier
Mobilapplikationer
Meta Platforms applikationer
Foreign and Commonwealth Office

Foreign and Commonwealth Office (forkortet FCO eller Foreign Office; dansk: Udenrigs- og Statssamfundskontoret) er Storbritanniens Udenrigsministerium.

Ministeriet ledes af Statssekretæren for Udenrigs- og Statssamfundssager (Secretary of State for Foreign and Commonwealth Affairs), der er Storbritanniens udenrigsminister.

Nuværende navn 
Ministeriet fik sit nuværende navn i 1968, da statssamfundsministeriet blev slået sammen med Foreign Office.

Forgængere 
Ministeriet blev oprettet i 1782, da det tidligere Southern Department og det tidligere Northern Department (begge fra 1660) blev nedlagte.

Ved denne lejlighed blev de nedlagte departementers opgaver fordelt mellem det nye indenrigsministerium (Home office) og det ligeledes nye udenrigsministerium (Foreign Office).

De to tidligere ministerier havde de samme ansvarsområder, men de havde fordelt opgaverne geografisk.

 
Ministerielle departementer i Storbritannien
Britiske myndigheder
Udenrigsministerier
Etableret i 1782
Claus Christian Tilly

Claus Christian Tilly (17. april 1800 i Augustenborg – 9. februar 1879 på Frederiksberg) var en dansk maler.

Han var søn af skræddermester Johan Peter Tilly og Cathrine Clausen og halv­broder til teatermaler Jacob Ehrencron, idet hans moder senere blev gift med dennes fader. Han kom til København for at lære malerhåndværket og uddanne sig til kunstner. Efter fra 1815 at have gennemgået Kunstakademiets lavere skoler blev han elev af modelskolen 1824, vandt 1825 den lille og 1826 den store sølvmedalje. I 1827 konkurrerede han forgæves til den lille guldmedalje og til pengepræmien og gjorde derpå i 1829 mesterstykke som maler. Han løste borgerbrev i 1833, var en tid malerlavets oldermand, men udtrådte i 1864 atter af lavet.

Fra 1819 til 1844 udstillede han først nogle kopier, senere landskaber og figurbilleder, deriblandt i 1841 og 1844 to altertavler. Han malede 1829 portrætter af provst J.A. Brasen og hustru, også i 1833 udstillede han to portrætter. For øvrigt har han mest virket som dekorations- og teatermaler og havde en tegneskole. Efter også at have været borgerrepræsentant en del år (1849-57) blev han lem på Almindelig Hospital fra 1874 til 1876, men flyttede atter ud i byen og døde den 9. februar 1879.

Tilly havde langt større betydning som organisator end som kunstner. Han nedsatte han komité, der skulle bedømme de overslag, som svendene skulle udføre som en del af mesterstykket. Desuden indførte han, at de skulle bestå en mundtlig prøve. Han gik også op i at tilpasse mesterstykket til tidens krav. Han var desuden medinitiativtager til etableringen af en farvemølle.

Tilly blev gift 1. gang 21. januar 1827 i København med Karen Marie Falch (født 29. november 1802 smst.), datter af Jacob Friedrich Falch og Pernille Olsdatter. Ægteskabet opløst. 2. gang ægtede han 4. april 1855 i København Vilhelmine Sommerfeldt (19. februar 1826 smst. - 18. april 1868 smst.), datter af Ellen Kirstine Lassen. Vilhelm Tilly var hans sønnesøn.

Han er begravet på Assistens Kirkegård.

Værker 
 Landskab, kopi efter Erik Pauelsen (udstillet 1819)
 En bjørnejagt, kopi (udstillet 1820)
 Landskab ved Augustenborg (udstillet 1824)
 Modelfigur (udstillet 1826, lille sølvmedalje)
 Portrætter af provst J.A. Brasen og hustru (begge 1829)
 To sjællandske bønderfolk (udstillet 1838)
 Fremstillingen i Templet (udstillet 1841)
 Den velsignende Kristus, altermaleri (1844, Røsnæs Kirke, kopi efter tavle af J.L. Lund, 1831, i Søllerød Kirke, nedtaget)
 Kristus i Getsemane (udstillet i Stockholm 1850)
 Kristi fødsel, midterfeltet på en ældre altertavle (olie på lærred, 1855, Albøge Kirke)
 Dameportræt (tidligere i Johan Hansens samling)
Tilskrivninger:
 Et portræt af Frederik VII (tidligere i Det Nationalhistoriske Museum på Frederiksborg Slot, deponeret i Nationalmuseet)

Kilder 
 

Malere fra Danmark
Håndværksmalere fra Danmark
Medlemmer af Københavns Borgerrepræsentation i 1800-tallet
Personer fra Augustenborg
Oldermænd fra Danmark
Dekorationsmalere
Scenografer fra Danmark
Boren (Östergötland)

Boren er en sø i Motala kommun i Östergötland mellem byerne Borensberg i øst og Motala i vest. Boren ligger 73 moh. og har et areal på 28 km². Største dybde er 14 m.

Boren er en del af Göta kanal og Motala ström. Den har lagt navn til byen Borensberg. Syd for søen ligger Birgittas udde og slottet Ulfåsa. Alt vand, som løber fra Vättern, løber ind i Boren gennem Motala ström. Om vinteren er det populært at løbe på skøjter på Boren. Den rødlistede karpefisk asp (Aspius aspius) findes i søen.

Søer i Sverige
Motala ströms afvandingsområde
Borensberg

Borensberg er en by i Motala kommune i Östergötlands län i Östergötland  i  Sverige. I 2010 havde byen 2.886  indbyggere . .

Borensberg ligger cirka 15 kilometer øst for Motala ved Göta kanal, nær søen Boren. Borensberg er en industriby hvor der blandt andet produceres plastprodukter. Et ældre navn på Borensberg er Husbyfjöl.

Göta kanal og Motala ström 
Både Motala ström og Göta kanal går gennem byen fra søen Boren, som Borensberg ligger ved.
Over strömmen går den statelige stenbro fra 1797. Göta kanal ved Borensberg blev åbnet i 1825 da strækningen Vättern - Roxen blev taget i brug. Tre år tidligere var västgötadelen af Göta kanal færdigbygget. Slusen ved Göta kanal er den eneste  på östgötasiden som stadig betjenes med håndkraft. 

I Borensberg lå tidligere Sveriges Urmagerforbunds Skole, hvor man uddannede urmagere. Nu er skolen solgt, og ombygget til lejligheder.

I 2007 fejrede Borensberg 700-års jubilæum.

Eksterne kilder og henvisninger

Borensberg 700 år 

Byer i Östergötlands län
Motala
Göta kanal
Buræg

Buræg er en fællesbetegnelse for æg, der er lagt af burhøns. Ca. 10 % af de æg, der produceres i Danmark kommer fra burhøns. I 2019 var tallet nærmere 20%

Definitionen på en burhøne er ikke endelig fastsat, udover at det er høns, der opdrættes tæt sammen med andre i bure.

Siden 2012 har det i EU været forbudt at holde burhøns i traditionelle bure. Burene har efter 1. januar 2012 skulle være såkaldte "berigede bure". Kravene til berigede bure er følgende:

 æglæggende høner skal have:
 mindst 750 cm² burareal pr. høne, hvoraf 600 cm² er nytteareal, idet burets højde, bortset fra højden over nyttearealet, overalt bør være mindst 20 cm, og det samlede areal under ingen omstændigheder må være mindre end 2.000 cm²
 en rede
 strøelse, der gør det muligt at hakke og skrabe
 passende siddepinde, hvor der er beregnet mindst 15 cm til hver høne
 et fodertrug, som kan benyttes uden forhindringer. Dets længde skal være mindst 12 cm multipliceret med antallet af høner i buret
 hvert bur skal have et passende drikkesystem svarende til gruppens størrelse; hvis der anvendes nipler eller drikkekopper, skal hver høne have adgang til mindst to vandnipler eller drikkekopper
 for at lette inspektion, indsætning og udtagning af dyr skal der være en gang på mindst 90 cm mellem burene, og der skal være mindst 35 cm mellem bygningens gulv og burene i de nederste etager
 burene skal være forsynet med passende kloslidningsanordninger.

Burhøns skal ikke opfylde kravene til økologisk landbrugsdrift, hvorfor foderet kan være gensplejsede afgrøder, ligesom der må tilsættes kunstig farve (fx paprika eller pulver fra den gule haveblomst tagetes) til at give gule æggeblommer. Der er ingen krav om vinduer eller frisk luft i staldene.

I 2021 lovede Europa-Kommissionen at fremlægge et lovforslag, der vil udfase brug af bure i landbruget, herunder bure til æglæggende høner. Løftet blev givet efter det europæiske borgerinitiativ End the Cage Age samlede 1,4 millioner underskrifter.

Buræg i Danmark 
Grundet forholdene for hønsene har i hvert fald siden 1990'erne eksisteret en vis modvilje mod buræg på det danske marked. Allerede i 1994 stoppede supermarkedskæden Irma med salg af buræg.

Kvickly stoppede salget af buræg i 2013.

I 2015 stoppede Lidl som den første discountkæde salg af buræg, og i 2016 stoppede de salg af deres egne produkter, som indeholdt buræg. 

I 2016 annoncerede Aldi i samarbejde med Anima en politik om stop for salg af buræg Herefter annoncerede REMA 1000 og Dagrofa, som ejer kæderne Meny, Spar og Kiwi, at de udfasede buræg Filmen "Mit liv som burhøne" fra foreningen Anima gik samme år viralt i Danmark med billeder af burhøns' forhold

I 2017 fulgte Irma efter med et totalstop for buræg i produktionen af egne varemærker, der inkluderede udfasning af 850 produkter.

I 2020 havde de fleste supermarkedskæder udfaset salget af buræg totalt, og fjernet buræg i deres egne produkter enten helt eller delvist.

I 2022 annoncerede minister for fødevarer, landbrug og fiskeri Rasmus Prehn, at man fra 2023 ville forbyde oprettelse af nye burhønseanlæg fra 2023, og de eksisterende skal udfases i løbet af 12 år.

Referencer 

Æg
Landbrug
Patrick Born

Patrick Born (født 9. juli 1994) er en dansk tidligere fodboldspiller.

Baggrund 
Han er opvokset i Toftlund i Sønderjylland.

Karriere 
Han rykkede i sommeren 2013 op i førsteholdstruppen i SønderjyskE. Han fik ingen officielle kampe for klubbens førstehold i sit ene år i førsteholdstruppen, blandt andet grundet en rygskade.

Det blev offentliggjort den 30. juli 2014, at Born havde skrevet under på en kontrakt med Middelfart for resten af 2014. Den 18. december 2015 forlængede han sin kontrakt frem til 31. december 2016.

Den 16. december 2016 offentliggjorde Middelfart, at parterne ikke kunne blive enige om en forlængelse af aftalen, hvorfor Born forlod klubben to år efter sin ankomst.

I februar 2017 skiftede Born atter tilbage til SønderjyskE, hvor han skrev under på en deltidskontrakt af et halvt års varighed. Kontrakten blev forlænget i juni 2018. Den 4. januar 2018 stoppede Born sin aktive karriere. Han ville i stedet satse på en karriere som fysioterapeut, hvorindenfor han netop var færdiguddannet.

I 2022 blev Born husleder i Fit&Sund Kolding.

Referencer

Eksterne henvisninger 

Fodboldspillere fra Danmark
Fodboldspillere fra SønderjyskE
Fodboldspillere fra Middelfart Boldklub
Christian Dalmose

Christian Dalmose (født 17. august 1968 i Brøndby) er en dansk håndboldtræner og tidligere håndboldspiller, han blev i 2013/14 cheftræner for Viborg HK's dameligahold, efter at have været vikarierende træner for holdet i slutningen af 2012/13-sæsonen . Han havde ellers en kontrakt med Vendsyssel Håndbold for tre sæsoner, men den blev han købt fri af.  Dalmoses Viborg tid endte dog brat, da han i februar 2015 blev fyret efter fem tabte kampe.

Klubber som spiller 
Dalmose har spillet for følgende klubber.
 Ajax København
 Virum 
 Lyngby

Klubber som træner 
Dalmose har været træner for følgende klubber.
 1998-2001: Lyngby (mænd)
 2001-2003: Ikast-Bording EH (kvinder)
 2004-2007: Aalborg DH (kvinder)
 2007-2013: Ajax København (mænd)
 2013-2015: Viborg HK (kvinder)
 2015-2016: Siofok KC (kvinder)
2016-: TMS Ringsted (mænd)

Referencer 

Håndboldspillere fra Danmark
Håndboldtrænere fra Viborg HK
Håndboldtrænere fra Ikast Håndbold
Håndboldtrænere fra Danmark
Nilo Peçanha

Nilo Procópio Peçanha (født 2. oktober 1867 i Campos dos Goytacazes, død 31. marts 1924 i Rio de Janeiro) var en brasiliansk politiker og Brasiliens syvende præsident, i årene 1909–1910.

Eksterne henvisninger 

Brasiliens præsidenter
Afonso Pena

Afonso Augusto Moreira Pena (30. november 1847 i Santa Bárbara - 14. juni 1909 i Rio de Janeiro) var en brasiliansk politiker og præsident.

Han var præsident i Brasilien fra 15. november 1906 og frem til sin død 14. juni 1909. Før hans politiske karriere var han advokat og jurist.

Afonso Pena International Airport i Curitiba, bærer hans navn.

Eksterne henvisninger 

Brasiliens præsidenter
What I Like About You

What I Like About You er en tv-serie, som bl.a. er blevet vist på Kanal 5. Den er lavet i 2002-2006. Det er Amanda Bynes og Jennie Garth, som er hovedrollerne. Det handler om to søstre som skal finde ud af de forskellige dilemmaer man får i livet - om kærlighed og deres søskendeforhold. Den forgår i New York.

Eksterne henvisninger 
 

Amerikanske tv-serier fra 2000'erne
Ungdomsserier fra USA
Komedieserier fra USA
Tv-programmer fra The WB
Uden hæmninger

Uden hæmninger (originaltitel: Rake) er en australsk tv-serie, produceret af  Essential Media and Entertainment, der blev udsendt første gang af Australian Broadcasting Corporations ABC1 i 2010. Serien har Richard Roxburgh i hovedrollen som libertineren Cleaver Greene, en fremragende men selvdestruktiv forsvars-advokat fra Sydney. Den anden sæson blev vist første gang i 2012. Australian Broadcasting Corporation har også bestilt en tredje sæson.

Kildehenvisninger

Eksterne henvisninger 
 
 Rake hos Australian Television Information Archive 

Tv-serier fra Australien
Tv-serier fra 2010'erne
Wizex

Wizex er ett svenskt danseband. Det blev dannet i 1973.

Diskografi

Album 
Skratta och le (1974)
Rusar vidare (1975)
Har du glömt (1976)
Wizex bäzta (1976)
Som en sång (1977)
Miss Decibel (1978)
Carousel (1978)
Some Girls & Trouble Boys (1979)
Greatest Hits (1980)
You Treated Me Wrong (1980)
Nattfjäril (1982)
Julie (1983)
Det är dej jag väntar på (1984)
Ska du komma loss (1985)
Dansa i månens sken (1987)
Mjölnarens Irene (1988)
Vägen hem (1989)
Spanska ögon (1990)
Musik Paraden (1991)
Jag kan se en ängel (1992)
Jag måste ge mej av (1992)
Vår hemmagjorda dansmusik (1993)
Julafton hemma (1993)
Wizex med Lena Pålsson & Kikki Danielsson (1995)
Varma vindar (1995)
Några enkla rader (1997)
Jorden snurrar (1997)
Samma ensamma jag (1997)
Mot nya mål (1998)
20 Bästa (1998)
JubileumsDans (1998)
Take Me to Your Heaven (1999)
Place de Trocadero (1999)
Tusen och en natt (1999)
Om du var här (2000)
Guldkorn (2002)
Wizexponerad (2006)
 Innan det är för sent (2010)
Simsalabim (2012)
Morgonsol (?)
12 favoritlåtar (?)
Bugga loss till Wizex (?)

Noter

Eksterne henvisninge
 Wizex

Danseband fra Sverige
Musikgrupper fra 1973
Robert Barnekow

Robert Gabriel Adolph Barnekow (2. oktober 1848 i Faaborg – 2. marts 1931 i New Zealand) var en dansk maler og landmand.

Han var søn af premierløjtnant, senere ritmester, toldforvalter i Kerteminde August Carl Ferdinand Barnekow (1815-1868) og Henriette Andrea Toxwerdt. Han uddannede sig i Kunstakademiets skoler fra 1. oktober 1869 til januar kvartal 1876, da han forlod Akademiet uden at have taget afgang som maler. Barnekow udstillede fra 1878-79 og 1881-82 nogle få figurbilleder og landskaber på Charlottenborg Forårsudstilling. 1882 modtog han Krafts Legat. Han udstillede desuden på Kunstnerforeningen af 18. Novembers udstilling i 1882 og på Raadhusudstillingen i København 1901.

Han blev gift 10. august 1890 i København med Else Cathrine Brock (13. august 1850 - 1. november 1921), forlod derpå sit fædreland og bosatte sig i Palmerston i New Zealand, hvor han ernærede sig som landmand.

Værker 
 Interiør fra Thorvaldsens Museum (1878, Thorvaldsens Museum)
 Et åløb (1881, tidliger i Johan Hansens samling)
 Korsfæstelsen (Altertavle i Dansk lutheransk Kirke i Palmerston, New Zealand)

Kilder

Eksterne henvisninger 
 

Malere fra Danmark
Robert
Personer fra Faaborg
Danskere i 1800-tallet
Lena Philipsson

Lena Philipsson (født 19. januar 1966 i Vetlanda, Sverige), er en svensk sangerinde. Hun repræsenterede Sverige i Eurovision Song Contest 2004 med "Det gör ont".

Diskografi 
Kärleken är evig (1986) 
Dansa i neon (1987) 
Boy (1987) 
Talking in Your Sleep (1988) 
Hitlåtar med Lena Philipsson 1985 - 1987 (1988) 
My Name (1989) 
A Woman's Gotta Do What a Woman's Gotta Do (1991) 
Fantasy (1993) 
Lena Philipsson (1995) 
Bästa vänner (1997) 
Hennes bästa (1998) 
Lena Philipsson Collection 1984, 2001 (2001) 
100% Lena (2002) 
Det gör ont en stund på natten men inget på dan (2004) 
Jag ångrar ingenting (2005) 
Lena 20 år (2007)

Noter

Eksterne henvisninger 

 

Sangere fra Sverige
Deltagere ved Eurovision Song Contest 2004
Sveriges Eurovision Song Contest-deltagere
Maria Thorsen

Maria Thorsen (født 29. januar 1943 i Jyllinge) er en dansk grafiker og maler.

Hun er uddannet på Kunstakademiet hos Palle Nielsen og har selv undervist. Hun debuterede på Charlottenborg i 1971 og har udstillet på Clausens Kunsthandel, Trapholt, Galleri Birkdam, sammenslutningen Zebra (som hun var med til at stifte) på Den frie, Holkahesten og Gudhjem Museum samt talrige separatudstillinger.

Hun har solgt til Statens Kunstfond, Ny Carlsbergfondet, Statens Museum for Kunst, Kobberstiksamlingen, DML etc. Hun er bl.a. tildelt Dronning Ingrids Romerske Legat 1975, billedhuggeren Gerhard Hennings Tegnelegat 1986, Brygger Carl Jacobsens Rejselegat 2005 og KulturBornholms Kunstnerpris 2013.

Maria Thorsen skildrede i en årrække dyr fra Zoologisk Have i sin grafik. Hun boede i Zoo's direktørbolig med sin mand forfatteren Bent Jørgensen. Hun flyttede med ham til Bornholm, hvor hendes motiver blev nature morter med roser og den stilsikre have i Østerlars. Maria Thorsen har illustreret prisbelønnede bøger som Edith Södergrans Samlede Digte (1979), Thoreaus Walden (1985) og Martin Andersen Nexøs 'Murene' 1986. Marie Thorsen forklarer i Bornholms Tidende i 2013, at hendes temperament mere ligger til de bundne lidenskabers intensitet frem for de store spektakulære udvendigheder.

Maria Thorsen var med i bestyrelsen af Galleri Kaffeslottets Venneforening til galleriet lukkede.

Eksterne henvisninger 
 

Grafikere fra Danmark
Danskere i 1900-tallet
Danskere i 2000-tallet
Malere fra Danmark
Personer i Kraks Blå Bog